IND vs ENG ലോര്ഡ്സ് വിജയം കോഹ്ലിക്കും സംഘത്തിനും അഭിനന്ദനങ്ങള് നേര്ന്ന് സച്ചിന്, സെവാഗ് ആതിഥേയരായ ഇംഗ്ലണ്ടിനെ ക്രിക്കറ്റിന്റെ തറവാട് എന്നറിയപ്പെടുന്ന ലോര്ഡ്സില് മുട്ടുകുത്തിച്ച വിരാട് കോഹ്ലിക്കും സംഘത്തിനും അഭിനന്ദനങ്ങള് നേര്ന്ന് മുന് ഇന്ത്യന് താരങ്ങള്. ലോര്ഡ്സില് ഇന്നലെ അവസാനിച്ച ടെസ്റ്റ് മത്സരത്തില് ഇംഗ്ലണ്ടിനെ 151 റണ്സിനാണ് ഇന്ത്യ തറപറ്റിച്ചത്. ഇന്ത്യന് ബൗളര്മാരുടെ തകര്പ്പന് പ്രകടനമാണ് ഐതിഹാസിക ജയം നേടുന്നതില് ഇന്ത്യക്ക് നിര്ണായകമായത്.ലോര്ഡ്സില് ഇംഗ്ലണ്ടിനെ വീഴ്ത്തിയ ഇന്ത്യന് ടീമിനെ പ്രശംസിച്ചുകൊണ്ട് സച്ചിന് ടെണ്ടുല്ക്കര്, വിരേന്ദര് സെവാഗ്, വി വി എസ് ലക്ഷ്മണ് എന്നിവരടക്കമുള്ള ഇതിഹാസ താരങ്ങളാണ് രംഗത്തെത്തിയത്. മത്സരത്തിലെ ഓരോ നിമിഷവും വളരെയധികം ആസ്വദിച്ചു എന്നും മികച്ച രീതിയില് കളിച്ച ഇന്ത്യക്ക് അഭിനന്ദനങ്ങള് എന്നുമാണ് സച്ചിന് കുറിച്ചത്. അതിഗംഭീരമായ ടെസ്റ്റ് മത്സരം, മത്സരത്തിലെ ഓരോ നിമിഷവും ആസ്വദിച്ചു. മത്സരത്തില് പിന്നില് പോയിട്ടും തളരാതെ പോരാടിയ ഇന്ത്യന് ടീമിന്റെ നിശ്ചയദാര്ഢ്യവും പോരാടുന്നുള്ള മനസ്സും അതിശയിപ്പിക്കുന്നതായിരുന്നു. മികച്ച പ്രകടനം കാഴ്ചവെച്ച ഇന്ത്യന് ടീമിന് അഭിനന്ദനങ്ങള്. സച്ചിന് ട്വിറ്ററില് കുറിച്ചു. ഓസ്ട്രേലിയന് പരിശീലകനായ ജസ്റ്റിന് ലാംഗറുടെ വാക്കുകള് കടമെടുത്താണ് സെവാഗ് ഇത്തവണയും രംഗത്ത് വന്നത്. തുടക്കത്തില് ജയിക്കുമോ എന്ന് പോലും ഉറപ്പില്ലാതിരുന്ന മത്സരമാണ് ഇന്ത്യ മികച്ച പ്രകടനത്തിലൂടെ വരുതിയിലാക്കിയിരിക്കുന്നത്. വിദേശ പരമ്ബരകളില് ഇത്തരത്തിലുള്ള നേട്ടം എല്ലാ ടീമുകള്ക്കും നേടാന് കഴിയാറില്ല. മികച്ച പ്രകടനമാണ് ഇന്ത്യന് സംഘം നടത്തിയിരിക്കുന്നത്. എല്ലാവരും പറയുന്ന ഒലെ, ഒരിക്കലും ഇന്ത്യക്കാരെ വിലകുറച്ച് കാണരുത്. സെവാഗ് കുറിച്ചു. മുന് ഇന്ത്യന് താരം വിവിഎസ് ലക്ഷ്മണും ഇന്ത്യയുടെ പ്രകടനത്തെ പ്രശംസിച്ചുകൊണ്ട് രംഗത്ത് വന്നു. ടെസ്റ്റ് മാച്ച് ക്രിക്കറ്റിന്റെ ഒരു അവിശ്വസനീയമായ ദിനം, ഓരോ ഇന്ത്യന് ആരാധകനും വളരെക്കാലം ഓര്ത്തിരിക്കാനുള്ള മികച്ച അനുഭവം നല്കിയ ഒരു ടെസ്റ്റ് മത്സരം. അവസാന ദിനത്തില് ആദ്യം ബുംറയും ഷമിയും ഇന്ത്യക്ക് വേണ്ടി ബാറ്റുമായി പോരാടി, പിന്നീട് സിറാജ്, ഇഷാന്ത്, ബുംറ, ഷമി എന്നിവരുടെ കൂട്ടായ പേസ് ആക്രമണത്തിന്റെ ബലത്തില് ലോര്ഡ്സില് ഇന്ത്യയുടെ അവിസ്മരണീയ ജയം. ലക്ഷ്മണ് കുറിച്ചു. സുരേഷ് റെയ്ന, യുവരാജ് സിങ് എന്നീ മുന് ഇന്ത്യന് താരങ്ങളും ഇന്ത്യന് ടീമിന്റെ പ്രകടനത്തെ വാനോളം പുകഴ്ത്തി. അങ്ങേയറ്റം വശ്യമായ വിജയം, ഈ വിജയം എക്കാലവും ഓര്ത്തിരിക്കാന് പോന്ന ഒന്നാണ്, അഭിനന്ദനങ്ങള്. റെയ്ന കുറിച്ചു.യുവരാജ് സിങ്ങും ഇന്ത്യയെ പ്രശംസ കൊണ്ട് മൂടുകയായിരുന്നു. ബൗളര്മാര് അവരെ സ്വയം സമര്പ്പിച്ചാണ് രണ്ടാം ഇന്നിങ്സില് പന്തെറിഞ്ഞത്. മുഹമ്മദ് ഷമിയും ബുംറയും പടുത്തുയര്ത്തിയ കൂട്ടുകെട്ടായിരുന്നു മത്സരത്തിന്റെ ഗതിയെ മാറ്റിമറിച്ചത്. അതിഗംഭീരമായ സ്പെല് ആയിരുന്നു സിറാജിന്റെത്, മികച്ച വിജയമാണ് നേടിയിരിക്കുന്നത്, വിജയം ആഘോഷിക്കുക, അഭിനന്ദനങ്ങള്. യുവരാജ് കുറിച്ചു.നേരത്തെ രണ്ടാം ഇന്നിങ്സില് ഇന്ത്യ എട്ട് വിക്കറ്റ് നഷ്ടത്തില് 298 റണ്സെടുത്ത് ഡിക്ലയര് ചെയ്തതോടെയാണ് ഇംഗ്ലണ്ടിന് മത്സരം ജയിക്കാന് 272 റണ്സ് വിജയലക്ഷ്യം നിശ്ചയിക്കപ്പെട്ടത്. മറുപടി ബാറ്റിങ്ങിന് ഇറങ്ങിയ ഇംഗ്ലണ്ടിന് പക്ഷെ ഇന്ത്യയുടെ മികച്ച പേസ് ബൗളിങ്ങിന് മുന്നില് പിടിച്ചുനില്ക്കാന് കഴിയാതെ വരുന്ന കാഴ്ചയാണ് കണ്ടത്. ഇന്ത്യന് പേസര്മാര് തകര്പ്പന് ഫോമില് പന്തെറിഞ്ഞതോടെ ഇംഗ്ലണ്ടിന്റെ ഇന്നിംഗ്സ് 120 റണ്സില് അവസാനിച്ചു. രണ്ടാം ഇന്നിങ്സില് വെറും 60 ഓവറിനുള്ളിലാണ് ഇംഗ്ലണ്ട് താരങ്ങള് എല്ലാവരും പുറത്തായത്. ഇംഗ്ലണ്ട് നിരയില് മൂന്ന് പേര്ക്ക് മാത്രമാണ് രണ്ടക്കം കടക്കാന് കഴിഞ്ഞത്. 33 റണ്സെടുത്ത റൂട്ടാണ് ടോപ്സ്കോറര്. ഇന്ത്യയുടെ നാല് പേസര്മാരാണ് ഇംഗ്ലണ്ടിന്റെ 10 വിക്കറ്റുകളുംനേടിയത്. സിറാജ് നാലും ബുംറ മൂന്നും ഇഷാന്ത് രണ്ട് വിക്കറ്റുകളും നേടിയപ്പോള് ബാക്കി വന്ന ഒരു വിക്കറ്റ് ഷമി സ്വന്തമാക്കി.